壬午再過西禪超師化去一年追感遂賦庭字
作者：黎廷瑞
朝代：宋

paragraphs: 昔詣超師院，聽雨眠疏櫺。
微吟得深警，小瀹開孤醒。
四極何浮浮，織烏飛不停。
重來未三年，杯度已西溟。
巾屨空掛壁，芳草綠滿庭。
嘉樹亦剪伐，霜幹無留青。
人生意何常，孤月行秋冥。
適來偶流輝，倏去還韜靈。
旦暮不足計，惜爾猶典刑。
感慨誰與共，晴簷語風鈴。